3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT

Diskussjoni rilevanti oħra ġiet organizzata f’April 2015 mill-Uffiċċju ta’ Brussell tal-Europa Nostra bi grupp magħżul ta’ uffiċjali kapijiet eżekuttivi ta’ organizzazzjonijiet tal-membri. Fl-Assemblea Ġenerali tagħha ta’ Ġunju 2015, il-membri kollha tal-Europa Nostra ddiskutew l-għan ta’ Sena Ewropea tal-Wirt Kulturali u l-azzjonijiet ewlenin li jistgħu jiġu żviluppati. Din kienet organizzata f’Oslo, fil-preżenza tal-Kummissjoni Ewropea.

Il-partijiet ikkonċernati ġew ikkonsultati wkoll fil-qafas tal-grupp ta’ ħidma miftuħ “EYCH 2018”, organizzat mill-Kumitat Ġermaniż tal-Wirt Kulturali u l-Kummissarju tal-Gvern Federali għall-Kultura u l-Midja. Dan irriżulta f’dokument kunċettwali (Sharing Heritage (Kondiviżjoni tal-Wirt)) li ġie kkunsidrat fit-tħejjija ta’ din il-proposta. Id-diskussjoni ġiet immexxija ma’ membri tal-Grupp ta’ Riflessjoni “L-UE u l-Wirt Kulturali”, inklużi esperti mill-amministrazzjonijiet nazzjonali tal-Belġju, il-Bulgarija, il-Ġermanja, Franza, il-Greċja, l-Italja, il-Lussemburgu, il-Latvja, il-Litwanja, in-Netherlands, in-Norveġja, il-Polonja, Spanja, l-Iżvezja, l-Iżvizzera u r-Renju Unit. Esperti addizzjonali ġew mill-Estonja, l-Awstrija, il-Portugall u s-Slovakkja; u minn organizzazzjonijiet varji bi status ta’ osservatur, inklużi n-netwerk Ewropew dwar il-ġestjoni u l-politika kulturali (ENCATC), Europa Nostra, u n-Netwerk tal-Organizzazzjonijiet tal-Mużewijiet Ewropej u oħrajn.

Seminar dwar “A European Year for Cultural Heritage: sharing heritage, a common challenge” (Sena Ewropea tal-Wirt Kulturali: nikkondividu l-wirt, sfida komuni) ġie organizzat fi Brussel fit-28 ta’ Ottubru 2015 mir-Rappreżentanzi Permanenti tal-Italja u Spanja għall-UE. Ipparteċipaw ukoll organizzazzjonijiet ta’ partijiet ikkonċernati bħall-Europa Nostra, awtoritajiet u esperti nazzjonali.

Il-proposta kompliet tiġi diskussa fil-laqgħat tal-Grupp ta’ Riflessjoni msemmi hawn fuq fil-Lussemburgu fit-23 u fl-24 ta’ Settembru 2015, f’Ruma fit-30 ta’ Novembru u fl-1 ta’ Diċembru 2015, fl-Aja fid-9 ta’ Mejju 2016, u fil-laqgħa tal-Forum tal-Mexxejja Patrimonjali Ewropej f’Bern fid-19 u fl-20 ta’ Mejju 2016. Finalment, saret diskussjoni oħra fil-qafas tal-Forum Ewropew tal-Kultura 2016 fid-19 ta’ April 2016.

•Il-ġbir u l-użu tal-għarfien espert

L-inizjattiva se tibni fuq analiżi u studji indipendenti, b’mod partikolari r-rapport Cultural Heritage Counts for Europe (Il-Wirt Kulturali Jgħodd għall-Ewropa). Dan kien ir-riżultat ta’ proġett komprensiv ta’ sentejn, iffinanzjat mill-Programm Kulturali tal-UE, sabiex jikseb evidenza tal-valur tal-wirt kulturali u tal-impatt tiegħu fuq l-ekonomija, il-kultura u s-soċjetà tal-Ewropa, u l-ambjent.

Se tibni wkoll fuq ir-rapport tal-grupp ta’ esperti tal-Orizzont 2020 dwar il-wirt kulturali

Getting cultural heritage to work for Europe (Il-wirt kulturali għas-servizz tal-Ewropa) u l-Aġenda Strateġika ta’ Riċerka żviluppata mill-Inizjattiva tal-Ipprogrammar Konġunt għall-Wirt Kulturali u t-Tibdil Globali. L-inizjattiva eventwalment se tibni fuq il-Pjattaforma Soċjali dwar il-Wirt Kulturali u l-Identitajiet Ewropej tal-Orizzont 2020, CULTURALBASE, inizjattiva ta’ konsultazzjoni tal-partijiet ikkonċernati multiannwali, kif ukoll se tibni fuq l-istabbiliment ta’ Infrastrutturi ta’ Riċerka Ewropej ġodda, bħal DARIAH-ERIC (Infrastruttura ta’ Riċerka Diġitali għall-Arti u l-Istudji Umanistiċi) u E-RIHS (Infrastruttura ta’ Riċerka Ewropea għal Xjenza Patrimonjali).

Mill-Pakkett ta’ ħidma 9: Kultura u Turiżmu, tal-Evalwazzjoni ex post tal-Programmi ta’ Politika ta’ Koeżjoni 2007–2013, li tiffoka fuq il-Fond Ewropew għall-Iżvilupp Reġjonali (FEŻR) u l-Fond ta’ Koeżjoni (CF) irriżulta li l-investiment fil-kultura u t-turiżmu jista’ jagħti spinta lill-ekonomija ta’ reġjun u jtejjeb l-inklużjoni soċjali.

L-Evalwazzjoni ex post tas-7 Programm Qafas tal-UE 2007–2013 (FP7), il-programm ta’ finanzjament ta’ riċerka tal-UE bejn l-2007 u l-2013, ikkonkludiet li l-programm kien effettiv biex ta spinta għal-xjenza eċċellenti u biex saħħaħ il-kompetitttività industrijali tal-Ewropa. B’hekk, ikkontribwixxa għat-tkabbir u l-impjiegi fl-Ewropa f’oqsma li huma tipikament prerogattiva nazzjonali. B'aktar minn EUR 180 miljun, l-FP7 appoġġja r-riċerka f’aspetti diversi tal-wirt kulturali Ewropew (tanġibbli, mhux tanġibbli u diġitali) taħt it-temi tal-Ambjent, ix-Xjenzi Soċjali u l-Istudji Umanistiċi, il-Wirt Kulturali Diġitali, it-Teknoloġiji Industrijali, il-Kooperazzjoni Internazzjonali u l-Infrastruttura (elettronika). Dan il-korp ta’ għarfien eżistenti għandu jkompli jiġi sfruttat.

•Il-valutazzjoni tal-impatt

L-ebda valutazzjoni tal-impatt ma hija meħtieġa, minħabba li l-għanijiet tal-inizjattiva proposta jaqgħu fi ħdan l-għanijiet ta’ programmi eżistenti tal-Unjoni. Is-Sena Ewropea tal-Wirt Kulturali tista’ tiġi implimentata fil-limiti tal-baġit eżistenti billi jintużaw dawk il-programmi li jipprevedu l-istabbiliment ta’ prijoritajiet ta’ finanzjament fuq bażi annwali jew multiannwali. L-inizjattiva proposta ma timpenjax lill-Kummissjoni għall-ebda azzjonijiet speċifiċi ta’ natura leġiżlattiva. Lanqas mhu se jkollha kwalunkwe impatt soċjali, ekonomiku jew ambjentali sinifikanti lil hinn minn dak tal-istrumenti eżistenti.

4.L-IMPLIKAZZJONIJIET BAĠITARJI

L-ebda finanzjament addizzjonali mhu mitlub għas-Sena Ewropea. Din l-inizjattiva ma teħtieġx baġit tal-UE addizzjonali. Il-flessibbiltà għall-istabbiliment ta’ prijoritajiet fuq bażi annwali jew multiannwali fil-programmi rilevanti hija biżżejjed sabiex tiġi prevista kampanja ta’ sensibilizzazzjoni fuq skala simili għal Snin Ewropej preċedenti.

2016/0259 (COD)

Proposta għal

DEĊIŻJONI TAL-PARLAMENT EWROPEW U TAL-KUNSILL